Komisijos sprendimas
2004 m. kovo 10 d.
dėl simazino neįtraukimo į Tarybos direktyvos 91/414/EEB I priedą ir dėl leidimų šios veikliosios medžiagos turintiems augalų apsaugos produktams panaikinimo
(pranešta dokumentu Nr. C(2004) 727)
(tekstas svarbus EEE)
(2004/247/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], su paskutiniais pakeitimais, padarytais Komisijos direktyva 2003/119/EB [2], ypač į jos 8 straipsnio 2 dalies trečią ir ketvirtą pastraipas,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3], su paskutiniais pakeitimais, padarytais Reglamentu (EB) Nr. 2266/2000 [4], ypač į jo 7 straipsnio 3A dalies b punktą,
kadangi:
(1) Direktyvos 91/414/EEB 8 straipsnio 2 dalis numato, kad Komisija vykdo darbų programą, skirtą veikliosioms medžiagoms, naudojamoms augalų apsaugos produktuose, kurie 1993 m. liepos 25 d. jau buvo rinkoje, tirti. Išsamios šios programos vykdymo taisyklės buvo nustatytos Reglamente (EEB) Nr. 3600/92.
(2) 1994 m. balandžio 27 d. Komisijos reglamentu (EB) Nr. 933/94, nustatančiu augalų apsaugos priemonių veikliąsias medžiagas ir skiriančiu ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr.2230/95 [6], buvo nurodytos veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė ataskaitų rengėja kiekvienai iš šių medžiagų įvertinti ir nustatyti laiku pateikę pranešimą kiekvienos veikliosios medžiagos gamintojai.
(3) Simazinas yra viena iš 89 veikliųjų medžiagų, nurodytų Reglamente (EB) Nr. 933/94.
(4) Pagal Reglamento (EEB) Nr. 3600/92 7 straipsnio 1 dalies c punktą, Jungtinė Karalystė, paskirtoji valstybė narė ataskaitų rengėja, 1996 m. gruodžio 20 d. Komisijai pateikė informacijos, kurią atsiuntė pranešėjai pagal minėto Reglamento 6 straipsnio 1 dalį, įvertinimo ataskaitą.
(5) Gavusi valstybės narės ataskaitos rengėjos ataskaitą, Komisija konsultavosi su valstybių narių ekspertais, taip pat su pagrindiniu pranešėju Syngenta, kaip numatyta Reglamento (EEB) Nr. 3600/92 7 straipsnio 3 dalyje.
(6) 2003 m. birželio 6 d. dėl šios veikliosios medžiagos Komisija surengė trišalį susitikimą su pagrindiniu duomenų pateikėju ir valstybe nare ataskaitos rengėja.
(7) Jungtinės Karalystės parengtą ataskaitą peržiūrėjo valstybės narės bei Maisto grandinės ir gyvūnų sveikatos nuolatinio komiteto komisija. Ši ekspertizė buvo baigta 2003 m. spalio 3 d., o jos rezultatai pateikti Komisijos simazino ekspertizės ataskaitoje.
(8) Dokumentų rinkinys ir ekspertizės informacija dar buvo pateiktos Augalų moksliniam komitetui. Buvo paprašyta, kad Komitetas pakomentuotų galimos gruntinio vandens taršos simazinu aspektus. Savo nuomonėje [7] Augalų mokslinis komitetas nepritarė pateiktiems aplinkos koncentracijos gruntiniame vandenyje apskaičiavimams. Be to, Komitetas mano, kad turimi monitoringo duomenys neįrodo, kad simazino ar jo skilimo produktų koncentracija požeminiame vandenyje neviršys 0,1 μg/l.
(9) Įvertinimai, atlikti vadovaujantis pateikta informacija, neparodė, jog galima būtų tikėtis, kad, laikantis nustatytų naudojimo sąlygų, simazino turintys augalų apsaugos produktai iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus. Visų pirma, turimų monitoringo duomenų nepakako įrodyti, kad dideliuose plotuose šios veikliosios medžiagos ir jos skilimo produktų koncentracija gruntiniame vandenyje neviršys 0,1 μg/l. Be to, negalima užtikrinti, kad šiuos produktus toliau naudojant kitose vietose, gruntinio vandens kokybė galės pakankamai atsinaujinti, kai koncentracija požeminiame vandenyje jau viršija 0,1 μg/l. Šios veikliosios medžiagos koncentracijos vertės viršija Direktyvos 91/414/EEB VI priede nustatytas vertes ir gruntiniam vandeniui darytų nepriimtiną poveikį.
(10) Todėl simazinas turėtų būti neįrašytas į Direktyvos 91/414/EEB I priedą.
(11) Turėtų būti imamasi priemonių, užtikrinančių, kad leidimai, išduoti simazino turintiems augalų apsaugos produktams, per nustatytą laikotarpį būtų panaikinti ir nebūtų pakartotinai išduodami, ir kad šiems produktams nebūtų išduodami nauji leidimai.
(12) Atsižvelgiant į Komisijai pateiktą informaciją, paaiškėja, kad kai kuriose valstybėse narėse tam tikriems ribotiems naudojimo atvejams nesant veiksmingo pakaito, būtina ir toliau naudoti šią veikliąją medžiagą, kad būtų suteikta galimybė sukurti kitą veiksmingosios medžiagos pakaitą. Todėl, esant šioms aplinkybėms, pateisinama, kad pagal griežtas sąlygas, skirtas pavojui sumažinti, būtų nustatytas ilgesnis leidimų, išduotų būtiniems ribotiems naudojimo atvejams, kuriems patenkinti šiuo metu nėra veiksmingų kenksmingų organizmų kontrolės pakaitų, panaikinimo laikotarpis.
(13) Bet koks atidėjimo laikotarpis, valstybių narių suteiktas simazino turinčių augalų apsaugos produktų atsargoms sunaikinti, sandėliuoti, pateikti į rinką ir sunaudoti, turėtų būti ribojamas ne ilgesniu kaip 12 mėnesių laikotarpiu, per kurį turimas atsargas būtų leista naudoti ne daugiau kaip dar vieną auginimo sezoną.
(14) Šis sprendimas neprieštarauja veiksmams, kurių dėl šios veikliosios medžiagos vėlesniame etape Komisija gali imtis pagal 1978 m. gruodžio 21 d. Tarybos direktyvą 79/117/EEB, draudžiančią pateikti į rinką ir naudoti augalų apsaugos produktus, turinčius tam tikrų veikliųjų medžiagų [8], su paskutiniais pakeitimais, padarytais Reglamentu (EB) Nr. 807/2003 [9].
(15) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
Simazinas kaip veiklioji medžiaga neįtraukiamas į Direktyvos 91/414/EEB I priedą.
2 straipsnis
Valstybės narės užtikrina, kad:
1. leidimai, išduoti simazino turintiems augalų apsaugos produktams, yra panaikinami iki 2004 m. rugsėjo 10 d.;
2. nuo 2004 m. kovo 16 d. jokie leidimai simazino turintiems augalų apsaugos produktams nėra išduodami ar pakartotinai išduodami pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą;
3. B stulpelyje išvardytais naudojimo atvejais A stulpelyje nurodyta valstybė narė leidimus simazino turintiems augalų apsaugos produktams gali palikti galioti iki 2007 m. birželio 30 d., jei:
a) užtikrina, jog tokie rinkoje palikti augalų apsaugos produktai yra iš naujo paženklinti, kad atitiktų apribotas naudojimo sąlygas;
b) taiko atitinkamas rizikos mažinimo priemones visiems galimiems rizikos veiksniams sumažinti, kad būtų užtikrinta žmonių ir gyvūnų sveikatos bei aplinkos apsauga; ir
c) užtikrina, kad rimtai ieškoma, ypač vykdant veiksmų planus, pakaitinių produktų arba metodų šiems naudojimo atvejams.
Suinteresuota valstybė narė ne vėliau kaip iki 2004 m. gruodžio 31 d. praneša Komisijai apie šios straipsnio dalies taikymą, ypač apie veiksmus, kurių ėmėsi pagal a - c punktus, ir kartą per metus pateikia simazino, naudojamo būtiniems naudojimo atvejams pagal šį straipsnį, kiekio įvertinimą.
3 straipsnis
Visi pagal Direktyvos 91/414/EEB 4 straipsnio 6 dalies nuostatas valstybių narių suteikiami lengvatiniai laikotarpiai yra kaip galima trumpesni ir:
a) naudojimo atvejams, kuriems leidimai turi būti panaikinti 2004 m. rugsėjo 10 d., nustoja galioti ne vėliau kaip 2005 m. rugsėjo 10 d.;
b) naudojimo atvejams, kuriems leidimai turi būti panaikinti iki 2007 m. birželio 30 d., nustoja galioti ne vėliau kaip 2007 m. gruodžio 31 d.
4 straipsnis
Šis sprendimas skiriamas valstybėms narėms.
Priimta Briuselyje, 2004 m. kovo 10 d.